《过虎牙滩》
清代·张联桂

连山如门忽对峙，一滩前横石齿齿。声振林木惊春雷，势杂风齿奔江水。

洪涛吸呿吞孤舟，虎牙森锯毋乃似。巉岩穿凿铁练垂，篙师攒挽争上驶。

东风比虎更颠狂，布帆高张疾于矢。我启篷窗窥峭壁，摩天苍翠尺有咫。

回头左顾仙人桥，十二峰背环江涘。乘风破浪须臾间，张牙舞爪胡为尔。

苛政之猛殊未闻，危滩之险已如此。嗟尔西行入蜀船，黄牛白狗从兹始。

作者简介：（1838—1897）江苏江都人，字丹叔，一字韬叔。诸生。咸丰间入资为太常寺博士。光绪间官至广西巡抚。中法战争时，已将龙州外之金龙洞，定在界外，赖其力争，得复归于中国。有《问心斋学治杂录》、《延秋吟馆诗钞》。